S-736/2016

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 27. september 2016, á hendur J-x-x Y-x-x M-x-x C-x-x, kennitala 000000-0000, Víðimel 50, Reykjavík, fyrir umferðar- og fíkniefnalagabrot með því að hafa, miðvikudaginn 4. maí 2016, ekið bifreiðinni LN-225 sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 8,3 ng/ml) suður Reykjavíkurveg við Flatahraun í Hafnarfirði, og á sama tíma haft í vörslum sínum 0,87 grömm af marijúana og 2,08 grömm af tóbaksblönduðu kannabisefni sem lögregla fann við leit á ákærða og við leit í bifreiðinni.

Teljast brot þessi varða 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006 og 3. gr. laga nr. 24/2007, og við 2. gr., sbr. 5. og 6. gr. laga nr. 65/1974 um ávana- og fíkniefni, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar samkvæmt 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006. Einnig er krafist upptöku á 0,87 grömmum af marijúana og 2,08 grömmum af tóbaksblönduðu kannabisefni, sem lögregla lagði hald á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í mars 1979. Samkvæmt framlögðu sakavottorði, dagsettu 20. september 2016, er ákærði nú í þriðja sinn fundinn sekur um að aka óhæfur til að stjórna bifreið örugglega vegna áhrifa ávana- og fíkniefna. Ákærði er nú í fyrsta sinn fundinn sekur um að aka sviptur ökurétti. Með hliðsjón af sakarefni þessa máls og ákvæðum 77. gr. almennra hegningarlaga nr. 19/1940 og í samræmi við dómvenju, þykir refsing ákærða hæfilega ákveðin fangelsi í þrjátíu daga.

Með vísan til lagaákvæða í ákæru er ákærði sviptur ökurétti ævilangt, frá uppkvaðningu dóms þessa að telja.

Með vísan til lagaákvæða í ákæru eru gerð upptæk til ríkissjóðs 0,87 grömm af marijúana og 2,08 grömm af tóbaksblönduðu kannabisefni sem lögregla lagði hald á við rannsókn málsins.

Ákærði greiði málsvarnarþóknun skipaðs verjanda síns, S-kk-ef A-kk-ef H-kk-ef hdl., 80.600 krónur, að meðtöldum virðisaukaskatti, og 76.971 krónu í annan sakarkostnað.

Af hálfu ákæruvaldsins flutti málið D-kvk-nf Ö-kvk-nf V-kvk-nf aðstoðarsaksóknari.

V-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, J-x-x Y-x-x M-x-x C-x-x, sæti fangelsi í þrjátíu daga.

Ákærði er sviptur ökurétti ævilangt, frá uppkvaðningu dóms þessa að telja.

Upptæk eru gerð til ríkissjóðs 0,87 grömm af marijúana og 2,08 grömm af tóbaksblönduðu kannabisefni.

Ákærði greiði málsvarnarþóknun skipaðs verjanda síns, S-kk-ef A-kk-ef H-kk-ef hdl., 80.600 krónur og 76.971 krónu í annan sakarkostnað.

V-kvk-nf S-kvk-nf